Diari Oficial de la Generalitat Valenciana


Sumari del DOGV 10108, del 27-12-2024 (2024/13216)

RESOLUCIÓ de 18 de desembre de 2024, de la directora general de Producció Agrícola i Ramadera, per la qual s'establix la convocatòria anticipada, per al Pla 2025, de les ajudes de la Comunitat Valenciana destinades a la subscripció d'assegurances agràries incloses en els plans anuals d'assegurances agràries combinades.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10188

Data del DOGV
:   27-12-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/13231

CVE
:   TGMJ-Z-5916-96391

Data del document
:   18-12-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Ramaderia i Pesca
    * ajuda pública
    * assegurança de danys
    * sector primari
    * sector agrari

L’Orde 25/2023, de 31 d’agost, de la Conselleria d’Agricultura, Ramaderia i Pesca, regula la concessió de subvencions de la Comunitat Valenciana a la subscripció d’assegurances agràries incloses en els plans anuals d’assegurances agràries combinades (DOGV núm. 9677, 06.09.2023).

Les ajudes regulades en esta orde s’adapten als requisits que establixen els articles 1, 2, 6, 8, 9, 27 i 28 del Reglament (UE) 2022/2472, de la Comissió, de 14 de desembre de 2022, pel qual es declaren determinades categories d’ajuda en els sectors agrícola i forestal i en zones rurals compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 327, 21.12.2022), i els articles 1, 2, 3, 5, 6, 8, 9 i 44 del Reglament (UE) 2022/2473, de la Comissió, de 14 de desembre de 2022, pel qual es declaren determinades categories d’ajuda a les empreses dedicades a la producció, transformació i comercialització de productes de la pesca i de l’aqüicultura compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 327, 21.12.2022).

El conveni de col·laboració firmat el 15 de setembre de 2021 entre la Generalitat Valenciana, a través de la Conselleria d’Agricultura, Desenvolupament Rural, Emergència Climàtica i Transició Ecològica, i l’Agrupació Espanyola d’Entitats Asseguradores d’Assegurances Agràries Combinades, SA (Agroseguro), per al foment de les assegurances agràries a la Comunitat Valenciana, té per objecte, entre altres, promocionar la subscripció de l’assegurança agrària entre els agricultors i els ramaders de la Comunitat Valenciana, regular la liquidació i el pagament a Agroseguro de les subvencions a les primes de les assegurances agràries que corresponga aportar a la Generalitat Valenciana, regular la informació i la documentació a aportar per Agroseguro i establir les bases de col·laboració entre les dos entitats. El conveni té una vigència inicial de quatre anys, i es podrà acordar unànimement la seua pròrroga per un període de fins a dos anys més.

La present resolució de convocatòria per al Pla 2025 de les ajudes destinades a la subscripció d’assegurances agràries conté els percentatges de subvenció tant base com addicionals, la gestió, el control i la convocatòria pròpiament dita.

La Comunitat Valenciana té una gran tradició en la contractació de l’assegurança agrària. És fonamental disposar d’una política d’assegurances agràries per al manteniment de les rendes de les persones agricultores i ramaderes de la Comunitat Valenciana.

El foment de l’assegurança agrària és sens dubte el mitjà que permet, en molts casos, la supervivència de les explotacions agrícoles i ramaderes davant de les adversitats climàtiques. La present resolució de convocatòria ve a fomentar la contractació de les assegurances agràries mantenint els percentatges de subvenció incrementats en la convocatòria anterior.

Un any més, en alguns cultius en secà, com olivera, cereal, vinya, ametler i cirera, en els quals no és pràctica habitual la contractació de l’assegurança agrària, és important, per a garantir la rendibilitat de les explotacions agràries, donar suport a esta contractació amb mesures d’estímul mitjançant una subvenció addicional específica.

Dins de la política de suport a la qualitat dels productes agroalimentaris, es mantenen les subvencions addicionals per a les assegurances que emparen produccions incloses en sistemes de protecció de qualitat agroalimentària, com denominacions d’origen protegides (DOP), indicacions geogràfiques protegides (IGP) i el Comité d’Agricultura Ecològica de la Comunitat Valenciana (CAECV). També es mantenen les ajudes a les pòlisses associatives, contractades per entitats associatives de l’agricultura i la ramaderia.

Per a reforçar i potenciar la vertebració del sector agrari valencià, s’estima oportú mantindre la subvenció addicional per a les persones agricultores i ramaderes sòcies d’una de les organitzacions professionals agràries reconegudes oficialment a la Comunitat Valenciana.

D’acord amb el que establixen l’article 11.1 del Reglament (UE) 2022/2472 i l’article 11.2 del Reglament (UE) 2022/2473, s’ha remés a la Comissió un resum de la informació relativa a la mesura d’ajuda finançada amb fons de la Generalitat, així com l’enllaç a l’adreça d’Internet que dona accés directe a l’orde de bases publicada. La Comissió Europea ha registrat la mesura “AGRI-Subscripció d’assegurances agràries incloses en els plans anuals d’assegurances agràries combinades” amb el número SA.109417, i la mesura “PESCA-Subscripció d’assegurances agràries incloses en els plans anuals d’assegurances agràries combinades” amb el número SA.109416.

Els articles 40 i 41 de la Llei 1/2015, de la Generalitat, d’hisenda pública, del sector públic instrumental i de subvencions, establixen que la tramitació d’expedients de gastos podrà iniciar-se en l’exercici immediat anterior sempre que existisca previsió reiterada en exercicis anteriors, associada en el programa pressupostari, de crèdit adequat i suficient per a la cobertura pressupostària del gasto de què es tracte en els pressupostos de la Generalitat. A estos efectes, esta premissa es complix en la línia S0288, Suport a la subscripció d’assegurances agràries, per a l’exercici 2024 i anteriors. A més, s’ha proposat en el projecte de pressupostos de la Generalitat per a 2025 que esta línia s’incloga en el capítol 4 del subprograma 714B00, Ordenació i millora de la producció agrària, amb un import total de 13.514.539,71 euros.

Per tot això, en virtut del que establixen l’article 70 de la Llei 5/1983, de 30 de desembre, del Consell, modificada per la Llei 12/2007, de 20 de març; el Decret 32/2024, de 21 de novembre, de la presidència de la Generalitat, pel qual es determinen el nombre i la denominació de les conselleries, i les seues atribucions, modificat pel Decret 36/2024, de 3 de desembre, del president de la Generalitat; el Decret 173/2024, de 3 de desembre, del Consell, pel qual s’establix l’estructura orgànica bàsica de la Presidència i de les conselleries de la Generalitat; sobre la base de les competències establides en el Decret 146/2023, de 5 de setembre, del Consell, pel qual s’aprova el Reglament orgànic i funcional de la Conselleria d’Agricultura, Ramaderia i Pesca, i fent ús de les atribucions conferides en la disposició addicional segona de l’Orde 25/2023, de 31 d’agost, de la Conselleria d’Agricultura, Ramaderia i Pesca, per la qual s’aproven les bases reguladores de la concessió de subvencions de la Comunitat Valenciana a la subscripció d’assegurances agràries incloses en els plans anuals d’assegurances agràries combinades,

RESOLC

*Primer. Percentatges de subvenció*

D’acord amb el que establix l’article 7.2 de l’Orde 25/2023, les ajudes consistiran en una subvenció base per al mòdul de contractació que es tracte i, si és el cas, en subvencions addicionals aplicades sobre la subvenció base.

1. Línies d’agricultura.

Per a les pòlisses acollides al Pla 2025, el percentatge de subvenció aplicat exclusivament sobre la prima comercial base neta, la definició de la qual figura en l’annex IV, sense tindre en compte els recàrrecs per sinistralitat elevada, de cada pòlissa subscrita per als mòduls de les diferents línies d’assegurances agrícoles a la Comunitat Valenciana, serà el següent:

Mòdul 1:                                20 %

Mòdul 2:                                30 %

Mòdul 3:                                35 %

Mòdul P, PO i PP:                 35 %

Resta de mòduls:                   30 %

Per a tots els mòduls que disposen d’una assegurança complementària, el percentatge de subvenció aplicat a esta última serà el mateix que el del seu mòdul principal.

2. Línies de ramaderia i aqüicultura.

La subvenció de les línies de retirada i destrucció d’animals morts es regularan sobre la base €/cap, d’acord amb la distribució que figura en l’annex III.

En les línies de bestiar i aqüicultura que inclouen garanties de vida i servici de retirada i destrucció d’animals morts en l’explotació, el percentatge de subvenció, aplicat al tipus de capital vida, sobre la prima comercial base neta, sense tindre en compte els recàrrecs per sinistralitat elevada, serà del 30 %. La subvenció per al tipus de capital de retirada i destrucció d’animals morts en l’explotació s’aplicarà sobre la base €/cap, segons la distribució que establix l’annex III.

3. Sobre els percentatges anteriors s’aplicaran, si és el cas, els percentatges de les subvencions addicionals següents:

a) 10 % per als titulars de pòlisses en les parcel·les assegurades per al cultiu de què es tracte, inscrites en les denominacions d’origen protegides (d’ara en avant, DOP) i en les indicacions geogràfiques protegides (d’ara en avant, IGP), d’acord amb les parcel·les presentades per les entitats de marques de qualitat en el termini d’un mes abans de la data d’inici de la contractació de la línia corresponent.

Les DOP i IGP a què fa referència el paràgraf anterior són les següents:

DOP Utiel-Requena

DOP Alacant

DOP València

DOP Raïm de Taula Embossat Vinalopó

DOP Nispros de Callosa d’en Sarrià

DOP Xufa de València

DOP Carxofa de Benicarló

DOP Arròs de València

DOP Kaki Ribera del Xúquer

DOP Consell Regulador del Cava

DOP El Terrerazo

DOP Vi de Finca Los Balagueses

DOP Chozas Carrascal

DOP Vera de Estenas

DOP Magrana Mollar d’Elx / Magrana d’Elx

IGP Castelló

IGP Cítrics Valencians

IGP Cireres Muntanya d’Alacant

b) 10 % per als titulars de pòlisses en les parcel·les assegurades per al cultiu de què es tracte, inscrites en el Comité d’Agricultura Ecològica de la Comunitat Valenciana (d’ara en avant, CAECV), d’acord amb les parcel·les presentades per esta entitat abans de l’inici de la contractació.

c) 10 % per a les pòlisses agrícoles en les quals la persona assegurada no declare cap de les característiques que es detallen a continuació: tindre la condició de persona agricultora o ramadera professional i trobar-se afiliat i cotitzant en el Règim Especial de Treballadors Autònoms o en el Règim Especial de la Seguretat Social; ser titular d’explotació prioritària; ser soci o sòcia d’una organització o agrupació de productors constituïda a l’empara del Reglament (UE) núm. 1305/2013, del Parlament Europeu i del Consell, de 17 de desembre de 2013, relatiu a l’ajuda al desenrotllament rural a través del Fons Europeu Agrícola de Desenrotllament Rural (Feader) i pel qual es deroga el Reglament (CE) núm. 1698/2005, del Consell, i del Reglament (UE) núm. 1308/2013, del Parlament Europeu i del Consell, de 17 de desembre de 2013, pel qual es crea l’organització comuna de mercats dels productes agraris i pel qual es deroguen els reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007; ser jove agricultor o agricultora i haver rebut el pagament per als jóvens agricultors a què es referix el capítol 5 del Reglament (UE) núm. 1307/2013, del Parlament Europeu i del Consell, de 17 de desembre de 2013, pel qual s’establixen normes aplicables als pagaments directes als agricultors en virtut dels règims d’ajuda inclosos en el marc de la política agrícola comuna i pel qual es deroguen els reglaments (CE) núm. 637/2008 i (CE) núm. 73/2009, del Consell, i/o l’ajuda a la primera instal·lació en virtut del Reglament (UE) núm. 1305/2013, del Parlament Europeu i del Consell, de 17 de desembre de 2013, en l’any anterior al de la contractació de l’assegurança.

d) 20 % per a les pòlisses associatives contractades per entitats associatives de persones agricultores i ramaderes a les quals s’aplique la subvenció per entitat associativa concedida per ENESA, amb les característiques admeses per la Direcció General d’Assegurances i Fons de Pensions, per a l’assegurament conjunt de la producció dels seus socis.

e) 90 % per als cultius d’olivera, cereal, vinya, ametler i cirera en parcel·les de secà.

f) 15 % per a les persones agricultores i ramaderes que siguen sòcies d’una de les organitzacions professionals agràries reconegudes oficialment a la Comunitat Valenciana.

Estes subvencions addicionals són compatibles entre si, excepte les del punt *c*, *d*  i *f*, de les quals s’aplicarà la de més quantia. Estes i la resta de les subvencions addicionals compatibles s’aplicaran sumant als percentatges dels mòduls base els percentatges anteriorment establits aplicats a l’ajuda base, quan corresponga, d’acord amb els criteris de l’article 7.4 de l’Orde 25/2023.

Quan en aplicar les subvencions corresponents, d’ENESA i de la Conselleria d’Agricultura, Aigua, Ramaderia i Pesca, la quantitat total resultant en una pòlissa aconseguira un percentatge superior al límit del 75 % sobre la prima comercial base neta, sense tindre en compte els recàrrecs per sinistralitat elevada, serà reduït, en primer lloc, l’import de subvencions concedides per la Conselleria d’Agricultura, Aigua, Ramaderia i Pesca, i a continuació, si és necessari, l’import de les subvencions d’ENESA.

4. D’acord amb l’article 7.5 de l’Orde 25/2023, la determinació del límit de subvenció per a les pòlisses agrícoles i per al tipus de capital vida de les pòlisses ramaderes haurà de tindre en compte que l’import de la subvenció d’ENESA més l’import de la subvenció de la Conselleria d’Agricultura, Aigua, Ramaderia i Pesca no sobrepassaran el 70 % de la prima d’assegurança.

El límit de subvenció determinat per al tipus de capital de retirada i destrucció d’animals morts en l’explotació haurà de tindre en compte que l’import de la subvenció d’ENESA més l’import de la subvenció de la Conselleria d’Agricultura, Aigua, Ramaderia i Pesca, del mateix tipus de capital, no pot ser superior al 82,5 % de la prima d’assegurança, del tipus de capital de retirada i destrucció.

5. De conformitat amb l’article 7.6 de l’Orde 25/2023, en les primes d’assegurances aqüícoles, este límit de subvenció no podrà superar el 50 % de la prima d’assegurança. En tot cas, no se subvencionaran primes de quantia superior a 2,5 milions d’euros o si l’import de les ajudes excedix 1,25 milions d’euros per empresa i any. Estos llindars no s’han d’eludir mitjançant la divisió artificial dels règims d’ajudes o els projectes d’ajudes.

*Segon. Gestió i control de pòlisses del Pla anual d’assegurances agràries combinades*

1. A efectes del control de les subvencions, la persona prenedora de l’assegurança, en el cas de pòlisses de contractació col·lectiva, o, directament, la persona assegurada, en cas de pòlisses individuals, seran les responsables de les infraccions administratives en matèria de subvencions i estaran subjectes a les sancions regulades en el títol IV de la Llei 38/2003, de 17 de novembre, general de subvencions, per a la qual cosa l’agent o prenedor ha de comprovar:

a) Que les persones titulars de les pòlisses acrediten, amb el seu DNI/NIE o NIF, segons la seua personalitat jurídica, que el nom i els cognoms o la raó social és coherent amb el que consta en les pòlisses, igual que les seues dades a efectes de notificació, i que es troben com a subvencionables en les bases de dades que verifiquen el compliment de les obligacions tributàries estatals i autonòmiques i davant de la Seguretat Social.

b) Que no hagen mort amb anterioritat a la formalització de la pòlissa.

c) En el cas de les pòlisses ramaderes, l’existència en el Registre d’explotacions ramaderes de la Comunitat Valenciana (d’ara en avant, REGA) dels llibres de registre d’explotació inclosos en estes, així com la compatibilitat de l’espècie i del nombre d’animals assegurats, incrementats amb els coeficients de tolerància indicats en l’apartat tercer, punt 1, lletra *b*, amb el llibre d’explotació del ramader degudament actualitzat amb una antelació màxima de dos mesos a la formalització de la declaració de l’assegurança, o amb una declaració responsable de la persona assegurada, conformada per personal funcionari de la Conselleria d’Agricultura, Aigua, Ramaderia i Pesca, aportada per la persona assegurada, segons l’annex I i l’annex II, amb una antelació màxima de dos mesos a la data de formalització de la declaració de l’assegurança, en la qual figuren les dades corresponents als llibres d’explotació registrats en el REGA amb la indicació per a cada un de l’espècie i la capacitat registrada.

2. La persona prenedora de la pòlissa conservarà en el seu poder els certificats esmentats en el punt anterior durant un període de quatre anys comptats a partir de 2025, i els presentarà, amb el requeriment previ de la Conselleria d’Agricultura, Aigua, Ramaderia i Pesca, per a la verificació de la correcta aplicació de les subvencions.

3. Agroseguro presentarà els certificats de subvencions a la Conselleria d’Agricultura, Aigua, Ramaderia i Pesca, per a la qual cosa utilitzarà els mitjans electrònics que complisquen els requisits de firma electrònica establits per la legislació vigent. Cada càrrega de pòlisses se sotmetrà a un procés de validació previ a l’acceptació, durant el qual es verificaran les pòlisses per a les quals Agroseguro reclame la subvenció corresponent a la Conselleria d’Agricultura, Aigua, Ramaderia i Pesca, i l’import de la subvenció reclamada. Efectuades per la Conselleria d’Agricultura, Aigua, Ramaderia i Pesca les comprovacions oportunes, i, en tot cas, en el termini de 60 dies naturals comptats des de la recepció de la certificació, esta procedirà a acceptar o denegar expressament les dades certificades.

4. Agroseguro col·laborarà amb la Conselleria d’Agricultura, Aigua, Ramaderia i Pesca en la gestió de la resolució de les incidències que esta detecte en les dades que la persona prenedora de l’assegurança haja declarat i que figuren en la pòlissa. La Conselleria d’Agricultura, Aigua, Ramaderia i Pesca comunicarà a Agroseguro amb la màxima urgència possible i, en tot cas, dins del termini d’acceptació de la liquidació, les incidències detectades en la comprovació de les dades remeses per Agroseguro en cada una de les liquidacions presentades. Agroseguro, seguint el procediment establit, es compromet a comunicar a la persona prenedora de l’assegurança i a l’entitat asseguradora les incidències detectades per la Conselleria d’Agricultura, Aigua, Ramaderia i Pesca, perquè, en el termini de 30 dies naturals des de la comunicació de les incidències, aporten la documentació que justifique les dades declarades en la pòlissa o rectifiquen la dada errònia que origina la incidència. Rebuda la documentació remesa per la persona prenedora de l’assegurança o l’entitat asseguradora, Agroseguro la remetrà a la Conselleria d’Agricultura, Aigua, Ramaderia i Pesca perquè determine la seua validesa o el rebuig definitiu de la subvenció inicialment reclamada.

5. L’òrgan gestor del procediment té potestat per a consultar les dades següents: dades d’identitat de la persona sol·licitant o, si és el cas, del seu representant legal; dades d’estar al corrent amb la Tresoreria de la Seguretat Social; dades del Registre d’explotacions ramaderes de la Comunitat Valenciana (REGA); dades relatives a figures de qualitat alimentària (DOP, IGP, CAECV); dades sobre jóvens agricultors; dades sobre explotacions prioritàries, i dades sobre organitzacions o agrupacions de productors. No obstant això, si la persona interessada s’hi vol oposar, és imprescindible que indique la informació concreta a la consulta de la qual s’oposa i els motius que ho justifiquen, a través del formulari que es troba en la seu electrònica de la Generalitat, en l’adreça d’Internet sede.gva.es/va/proc15162. Si s’hi oposa, queda obligada a aportar els documents acreditatius corresponents.

6. L’òrgan gestor del procediment haurà d’estar autoritzat per la persona interessada per a poder consultar les dades d’estar al corrent dels pagaments amb l’Agència Tributària, estatal i autonòmica, i les dades d’identitat fiscal davant de l’Agència Estatal de l’Administració Tributària, a través del formulari que es troba en la seu electrònica de la Generalitat, en l’adreça d’Internet sede.gva.es/va/proc15162. En cas contrari, la persona interessada haurà d’aportar els documents acreditatius corresponents.

7. Les persones titulars de les pòlisses que sol·liciten subvenció hauran de tindre actualitzades les dades bancàries amb les quals s’hagen de relacionar econòmicament amb l’Administració de la Generalitat.

Quan les persones interessades necessiten donar d’alta o modificar un compte bancari per a la percepció de les ajudes convocades, esta actuació es podrà realitzar de manera telemàtica a través de la seu electrònica de la Generalitat (sede.gva.es/va/proc22648), si bé tenen esta obligació els subjectes previstos en l’article 6 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

En el cas que la persona sol·licitant no estiga obligada a fer l’alta o modificació del compte bancari a través de la tramitació telemàtica corresponent i no opte per efectuar-la d’esta manera, haurà d’adjuntar a la pòlissa el model de domiciliació bancària degudament omplit i firmat, disponible en la seu electrònica de la Generalitat, en l’adreça d’Internet sede.gva.es/va/proc15162.

*Tercer. Gestió i controls addicionals per a les pòlisses ramaderes*

1. Per a les pòlisses ramaderes, la Conselleria d’Agricultura, Aigua, Ramaderia i Pesca comprovarà almenys una mostra del deu per cent, mitjançant la utilització del REGA, dels aspectes següents:

a) Que els llibres de registre d’explotació indicats en la pòlissa existixen en el REGA i estan donats d’alta en el moment de la formalització de la pòlissa.

b) Per als llibres de registre d’explotació que superen el control anterior, es verificaran les dades següents:

– La compatibilitat de l’espècie assegurada i la capacitat registrada.

– Que el nombre d’animals assegurats no supera els registrats, multiplicats pels coeficients següents:

1,45 per a les espècies de bestiar oví i caprí.

1,35 per a les espècies equina i bovina.

1,25 per a les gallines i els pollastres.

1,50 per a la clòtxina.

1,20 per a la resta de les espècies.

2. Per a les pòlisses que no superen el control anterior, la Conselleria d’Agricultura, Aigua, Ramaderia i Pesca comunicarà eixa circumstància a Agroseguro i, per tant, a la persona prenedora de la pòlissa, a fi que tinguen coneixement de l’origen de les incidències i les esmenen, d’acord amb el punt 4 de l’apartat segon.

*Quart. Gestió i control de la identitat de les persones assegurades incloses en la base de dades per al control integral d’accés a subvencions (CIAS) com a subvencionables*

1. Per a totes les pòlisses, la Conselleria d’Agricultura, Aigua, Ramaderia i Pesca comprovarà la identitat de la persona assegurada i que estiga inclosa en la base de dades CIAS.

2. Per a les pòlisses que no superen el control anterior, la Conselleria d’Agricultura, Aigua, Ramaderia i Pesca comunicarà eixa circumstància a Agroseguro i, per tant, a la persona prenedora de la pòlissa, a fi que tinguen coneixement de l’origen de les incidències i les esmenen, d’acord amb el punt 4 de l’apartat segon.

3. En el cas que la persona assegurada estiga de baixa en l’AEAT per defunció que haja tingut lloc amb posterioritat a la formalització de la declaració de l’assegurança, l’entitat asseguradora o la persona prenedora de la pòlissa hauran de remetre a la Conselleria d’Agricultura, Aigua, Ramaderia i Pesca la declaració de l’assegurança i el certificat de defunció de la persona assegurada. No seran admissibles les subvencions de pòlisses aplicades amb càrrec a la Conselleria d’Agricultura, Aigua, Ramaderia i Pesca en què la persona assegurada estiguera ja morta amb antelació a la formalització de la declaració de l’assegurança.

4. En el cas que la persona assegurada estiga donada de baixa en l’AEAT i siga una persona jurídica o una comunitat de béns, l’entitat asseguradora o la persona prenedora de la pòlissa hauran de presentar davant de la Conselleria d’Agricultura, Aigua, Ramaderia i Pesca la declaració d’assegurança i el certificat de baixa expedit per l’AEAT, en el qual consten la data i el motiu de la baixa. No seran admissibles les subvencions aplicades, amb càrrec a la Conselleria d’Agricultura, Aigua, Ramaderia i Pesca, a pòlisses en què la persona assegurada siga una entitat jurídica o una comunitat de béns i estiga donada de baixa en l’AEAT amb antelació a la formalització de la declaració de l’assegurança.

5. Totes les persones interessades que estiguen incloses en la base de dades CIAS com a subvencionables en la data d’entrada en vigor de l’assegurança agrària tindran dret a percebre les subvencions de la Conselleria d’Agricultura, Aigua, Ramaderia i Pesca que els corresponguen, sense perjuí del que estipulen l’apartat següent i els punts 3 i 4 d’este apartat, ni del fet que els siga requerida la documentació que es determine per a cada una de les subvencions que sol·liciten.

6. Les persones jurídiques, agrupacions de persones físiques o jurídiques, públiques o privades, comunitats de béns o qualsevol altre tipus d’unitat econòmica o patrimoni separat que desitgen accedir a estes subvencions hauran d’haver comunicat prèviament a ENESA la llista completa i actualitzada dels seus socis, d’acord amb l’article 13.4 del Reial decret 425/2016, d’11 de novembre, pel qual s’establixen les bases reguladores per a la concessió de subvencions de l’Administració general de l’Estat a l’assegurança agrària, en la redacció que en fa el Reial decret 1075/2021, de 7 de desembre, de manera que puga actualitzar-se degudament la seua situació en el mòdul de subvencions addicionals de la base de dades CIAS.

*Quint. Gestió i control d’alta en l’Agència Tributària Valenciana*

1. La Conselleria d’Agricultura, Aigua, Ramaderia i Pesca comprovarà, d’acord amb el pla de control establit, que la persona assegurada es troba al corrent de les seues obligacions fiscals amb l’Agència Tributària Valenciana, sempre que l’òrgan gestor del procediment haja sigut autoritzat per a això per la persona interessada. En cas que la persona interessada no autoritze la consulta, haurà d’aportar amb la pòlissa un certificat d’estar al corrent de les obligacions fiscals amb l’Agència Tributària Valenciana. La informació relativa a la tramitació que cal seguir per a obtindre el certificat que acredita estar al corrent de les obligacions tributàries amb l’Agència Tributària Valenciana es troba en la seu electrònica de la Generalitat, a través de l’adreça d’Internet sede.gva.es/va/proc=1621.

2. Per a les pòlisses que no superen el control anterior, la Conselleria d’Agricultura, Aigua, Ramaderia i Pesca comunicarà eixa circumstància a Agroseguro i, per tant, a la persona prenedora de la pòlissa, a fi que tinguen coneixement de l’origen de les incidències i les esmenen, d’acord amb el punt 4 de l’apartat segon.

*Sext. Gestió i control de pòlisses amb parcel·les inscrites en DOP, IGP i CAECV*

1. Per al Pla 2025, els òrgans competents de les DOP, IGP i CAECV entregaran a la Conselleria d’Agricultura, Aigua, Ramaderia i Pesca la documentació inclosa en fitxer electrònic relativa almenys als DNI/NIE o NIF de les persones titulars i les parcel·les inscrites en els seus respectius àmbits competencials, un mes abans de l’inici de la contractació de la línia corresponent.

2. La Conselleria d’Agricultura, Aigua, Ramaderia i Pesca comprovarà en una mostra representativa que el DNI/NIE o NIF i les parcel·les de les persones assegurades a les quals es concedisca la subvenció addicional per inscripció en DOP, IGP i CAECV figuren en la informació presentada pels òrgans competents i admetrà a càrrec seu només les subvencions de les pòlisses que superen este control.

3. Per a les pòlisses que no superen el control anterior, la Conselleria d’Agricultura, Aigua, Ramaderia i Pesca comunicarà eixa circumstància a Agroseguro i, per tant, a la persona prenedora de la pòlissa, a fi que tinguen coneixement de l’origen de les incidències i les esmenen, d’acord amb el punt 4 de l’apartat segon.

4. La persona prenedora de la pòlissa només aplicarà subvencions addicionals en concepte de parcel·les inscrites en DOP, IGP o CAECV quan haja comprovat que les parcel·les assegurades figuren inscrites en la base de dades que l’òrgan competent de la DOP, IGP o CAECV ha expedit i remés, amb un mes d’antelació a la data d’inici de la contractació de la línia corresponent, a la Conselleria d’Agricultura, Aigua, Ramaderia i Pesca, i que esta, al seu torn, haja proporcionat a Agroseguro per al seu control.

*Sèptim. Gestió i control de pòlisses les persones titulars de les quals siguen sòcies d’una de les organitzacions professionals agràries reconegudes oficialment a la Comunitat Valenciana*

1. Les organitzacions professionals agràries reconegudes oficialment a la Comunitat Valenciana entregaran a la Conselleria d’Agricultura, Aigua, Ramaderia i Pesca un fitxer electrònic amb els DNI/NIE o NIF dels socis titulars de pòlisses agràries o ramaderes que vullguen sol·licitar la subvenció addicional a què fa referència la lletra *f*  del número 3 de l’apartat primer.

2. De la mateixa manera, en este fitxer electrònic s’incorporaran els DNI/NIE o NIF de les persones sòcies que els sol·liciten l’expedició d’un certificat de pertinença a la seua organització, a l’efecte de poder sol·licitar la subvenció addicional a què fa referència el punt 1 d’este apartat.

3. El primer fitxer electrònic s’entregarà a la Conselleria d’Agricultura, Aigua, Ramaderia i Pesca en el termini de 15 dies a comptar de l’endemà de la publicació de la present convocatòria en el *Diari Oficial de la Generalitat Valenciana*. Posteriorment, dins dels 15 últims dies de juny, setembre i desembre, s’entregaran fitxers electrònics actualitzats únicament amb els nous socis que hagen sol·licitat directament la subvenció o el certificat esmentat en el punt anterior des de l’entrega de l’últim fitxer electrònic.

*Octau. Controls documentals*

La Conselleria d’Agricultura, Aigua, Ramaderia i Pesca podrà sol·licitar a Agroseguro i/o a ENESA la documentació de pòlisses sobre les quals s’aplicarà una subvenció per a la comprovació de la veracitat de les dades. Estos controls es faran mitjançant mostrejos aleatoris o dirigits. Si dels controls i les verificacions es detecta la no procedència de l’aplicació de la subvenció a les pòlisses, es recuperaran les quantitats indegudament aplicades mitjançant el procediment que preveu l’article 13.3 de l’Orde 25/2023, de 31 d’agost, de la Conselleria d’Agricultura, Ramaderia i Pesca, per la qual s’aproven les bases reguladores de la concessió de subvencions de la Comunitat Valenciana a la subscripció d’assegurances agràries incloses en els plans anuals d’assegurances agràries combinades.

*Nové. Convocatòria*

1. Les ajudes es concediran en règim de concessió directa, article 168.1.*B*, Llei 1/2015, de 6 de febrer, de la Generalitat, mitjançant convocatòria oberta i anticipada, de manera que, en l’exercici 2024, podrà arribar-se al moment procedimental immediatament anterior a l’adquisició del compromís de gasto.

2. La línia de subvenció i l’import global màxim fixat per a la resolució d’expedients de les ajudes previstes en esta convocatòria regulades en l’Orde 25/2023, de 31 d’agost, de la Conselleria d’Agricultura, Ramaderia i Pesca, són:

SECCIÓ: G0112 Agricultura, Aigua, Ramaderia i Pesca

SERVICI: G011202 Secretaria Autonòmica d’Agricultura, Aigua, Ramaderia i Pesca

CENTRE GESTOR: Z31221710 Direcció General de Producció Agrícola i Ramadera

SUBPROGRAMA: 714B00 Ordenació i millora de la producció agrària

CAPÍTOL: 4

LÍNIA: S0288 Suport a la subscripció d’assegurances agràries

Import global màxim: 13.895.561,20 euros, que es corresponen amb el 70 % de l’import de la línia pressupostària de l’any 2024.

3. La concessió d’estes ajudes queda condicionada a l’existència de crèdit adequat i suficient en els pressupostos de la Generalitat per a l’exercici 2025, de conformitat amb el que disposa l’article 56 del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol.

*Dècim. Increment pressupostari*

En relació amb l’article 24 del Decret 77/2019, de 7 de juny, del Consell, de regulació del procediment de gestió del pressupost de la Generalitat, i a efectes del que disposa l’article 48 de la Llei 1/2015, de 6 de febrer, de la Generalitat, els imports esmentats adés tenen el caràcter d’ampliables, i s’han inclòs com a tals en el projecte de pressupostos de la Generalitat 2025.

*Onzé. Informació relativa al tractament de dades de caràcter personal*

1. La gestió de les ajudes comporta el tractament de dades de caràcter personal, i s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. D’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, respecte del tractament de dades de caràcter personal, cal informar del següent:

a) Nom del tractament: ajudes en matèria agrícola, agroalimentària i de desenrotllament rural de la conselleria competent en matèria d’agricultura.

b) Responsable del tractament: conselleria amb competències en matèria d’agricultura.

c) Finalitat del tractament: gestionar les ajudes en matèria agrària, agroalimentària i de desenrotllament rural.

d) Exercici de drets: les persones interessades tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament, i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’adreça següent d’Internet: sede.gva.es/va/proc19970.

e) Reclamacions: sense perjuí de qualsevol altre recurs administratiu o acció judicial, si la persona interessada considera que s’ha vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica de conformitat amb el que es preveu en l’adreça d’Internet sede.gva.es/va/proc22094, sense perjuí de la possibilitat de reclamar davant de l’Agència Espanyola de Protecció de Dades.

f) Es pot obtindre informació més detallada en l’enllaç següent: <https://gvaoberta.gva.es/va/registre-activitats-de-tractament>.

3. Quan la persona sol·licitant o el seu representant legal aporten dades de caràcter personal de terceres persones en el procediment administratiu, tindran l’obligació d’informar-les dels aspectes següents:

a) La comunicació d’estes dades a l’Administració per al seu tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració faça consultes relacionades amb les seues dades per a comprovar-ne, entre altres aspectes, la veracitat. Si esta consulta requerix autorització per llei per part de les persones les dades de les quals es consultaran, la persona sol·licitant o el seu representant legal hauran d’haver obtingut esta autorització, que estarà disponible a requeriment de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que tenen en relació amb el tractament de les dades personals pròpies.

4. Agroseguro garantirà que l’interessat, en el moment de contractar la pòlissa subvencionada, coneix les comunicacions de dades que es realitzaran a la Conselleria d’Agricultura, Aigua, Ramaderia i Pesca, amb la finalitat de complir el que establixen la Llei 38/2003, de 17 de novembre, general de subvencions, les bases de les ajudes i la convocatòria.

5. La Conselleria d’Agricultura, Aigua, Ramaderia i Pesca es compromet a no utilitzar les dades de caràcter personal comunicades per Agroseguro per a cap altra finalitat diferent de la que motiva la seua comunicació, que no és altra que la comprovació de la procedència o no de la subvenció a les primes corresponents en la declaració d’assegurança subscrita i el compliment de les obligacions imposades per la normativa aplicable a les subvencions.

*Dotzé. Transparència, subministrament d’informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció han de complir les obligacions de transparència següents:

1. Les entitats privades han de complir les obligacions de publicitat activa que indica el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022 en una quantia superior a 50.000 euros.

c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 de la llei esmentada. Esta publicació es farà a través de la pàgina web de l’entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/tep.

Esta informació s’haurà de publicar a partir de l’any següent a aquell en què s’hagen superat els llindars establits i haurà de mantindre’s publicada durant, almenys, quatre anys naturals.

2. Sense perjuí de les obligacions que preveu l’apartat anterior, totes les entitats o persones beneficiàries de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat Valenciana en mitjans de difusió com ara cartells, materials impresos i mitjans electrònics o audiovisuals, i en qualsevol altre mitjà de publicitat que es realitze de l’activitat subvencionada.

3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que este haja sigut atés, l’òrgan que ha fet el requeriment podrà acordar, amb advertiment i audiència previs a l’entitat beneficiària, la imposició de multes coercitives en els termes previstos en l’article 5 de la Llei 1/2022, de 13 d’abril.

4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes

*Tretzé. Règim de recursos*

Contra la present resolució, que posa fi a la via administrativa, es podrà interposar potestativament un recurs de reposició davant del mateix òrgan que l’ha dictada, en el termini d’un mes, comptat des de l’endemà de la publicació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de l’endemà de la publicació. Tot això, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, i els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa

*Catorzé. Entrada en vigor*

La present resolució entrarà en vigor el dia 1 de gener de 2025 i serà aplicable a totes les pòlisses subscrites per al Pla d’assegurances agràries combinades de 2025.

  

València, 18 de desembre de 2024

(p. d. Orde 25/2023, DOGV núm. 9677, 06.09.2023)

Mª Àngels Ramón-Llin Martínez

Directora general de Producció Agrícola i Ramadera

Esta disposició conté annexos. Consulteu-ne la versió en PDF.